  "Центр спортивной подготовки Удмуртии" огинлэн "ВКонтакте" бамысьтыз Юлия Турова «Удмуртия» ТРК-лэн меӵак эфираз Александр Бречалов «Удмуртское долголетие» проект сярысь мадиз. — Та проект мӧйы адямиослы спортэн вырон, мыло-кыдо луон мылкыд пыӵатоз. Шаерысьтымы культура юртъёсын, школаосын пенсионеръёслы 67 клубъёс усьтӥськозы, — вераз Тӧро. 1-тӥ гудырикошконысен элькунысьтымы котькуд городын но ёросын мугорез кыдатонъя клубъёс ужаны кутскозы. Клубе пырисьёс скандинав амалъя ветлонэн, йогаен, шахматэн, шашкиен, ӝӧк выл теннисэн эшъяськыны дунтэк быгатозы. Проект улсын пенсионеръёслы 4 сюрс занятие но спортъя 67 фестиваль ортчытыны кулэ. Удмуртиысь пенсионеръёслэн Кизнерын ортчем 8-тӥез гужем спартакиадазы но проектэн тодматскон вал. Татын скандинавской ветлонъя, йогая, пилатесъя, зумбая мастер-классъёс ортчизы.  